Eräästä ikävästä tapauksesta Suomen rautatiellä
Eräästä ikävästä tapauksesta Suomen rautatiellä kertoo "Novosti" seuraavaa:

Viime sunnuntaina oli se juna, joka saapuu Pietariin puoliyön ajoissa, täpö täynnä väkeä, niin ett'ei eräs perheen-isä, joka vaimonsa ja muutamain pienten lasten kera astui junaan Shuvalovassa, missään saanut istumasijaa. Silloin huomasi hän "erään univormuun puetun herrasmiehen", jolla itseänsä varten oli koko penkki hallussaan. Isä kysyi eikö hän saisi panna lapsiaan tämän viereen istumaan, mutta sai, kumma kyllä, jyrkästi kieltävän vastauksen, ja ennenkuin hän ennätti hämmästyksestään tointua vielä päälle päätteeksi tuolta etuoikeutetulta matkustajalta läimäyksen vasten kasvoja. Tästä syntyi melske, matkustajat pitivät solvaistun puolta ja alkoivat huutaa konduktöriä. Kun juna oli saapunut Pietariin, kirjoitettiin asiasta protokolla (santarmia ei tavattu ja sen vuoksi kirjoitti protokollan eräs aliupseri). Monet kymmenet matkustajat tarjoutuivat heti asiassa todistamaan.

[Lähde: Uusi Suometar 12.6.1890 sivu 3]

[protokolla = vanha nimitys pöytäkirjalle]

Anonyymi
Rautatieliikenne
1890